SNNP เดินเครื่องผลิตโรงงาน “S.T.FOOD MARKETING” ปักเป้ายอดขายเวียดนามปี 69 ทะลุ 2 พันลบ.
SNNP เปิดเดินเครื่องผลิตโรงงาน “S.T.FOOD MARKETING” ในเวียดนาม พร้อมกระจายสินค้ากลุ่ม CLMV มั่นใจดันรายได้-กำไรเติบโตแข็งแกร่ง ตั้งเป้ายอดขายเวียดนามปี 69 ทะลุ 2 พันลบ.
SNNP เดินเครื่องผลิตโรงงาน “S.T.FOOD MARKETING” ในเวียดนาม พร้อมกระจายสินค้ากลุ่ม CLMV ปักเป้ายอดขายเวียดนามปี 69 ทะลุ 2 พันลบ.
7 พ.ย. 2565

นายฐากร ชัยสถาพร รองกรรมการผู้จัดการอาวุโส สายงานธุรกิจต่างประเทศ บริษัท ศรีนานาพร มาร์เก็ตติ้ง จำกัด (มหาชน) หรือ SNNP เปิดเผยว่า การเปิดโรงงาน S.T.FOOD MARKETING ในประเทศเวียดนามในครั้งนี้ จะช่วยสนับสนุนรายได้ และกำไรให้เติบโตอย่างต่อเนื่อง รวมทั้งจะใช้เป็นฐานการผลิต และศูนย์กระจายสินค้าที่สำคัญไปยังต่างประเทศมากขึ้นในอนาคต โดยปัจจุบันสินค้าของบริษัทฯ ได้รับความนิยมเป็นอย่างมากในเวียดนาม ที่ผ่านมามีการทำกิจกรรมส่งเสริมการขายมาอย่างต่อเนื่อง อีกทั้งโรงงานตั้งอยู่ในเขตเศรษฐกิจพิเศษ ซึ่งจะได้รับการยกเว้นภาษีเงินได้นิติบุคค ดังนั้นจึงเป็นทำเลที่เหมาะสม
โดยตลอด 15 ปีที่ผ่านมา บริษัทฯ ได้มีการมีการส่งสินค้าไปยังเวียดนาม ทำให้มีความรู้ และความเข้าใจ รวมถึงการศึกษาพฤติกรรมผู้บริโภคในธุรกิจขนมขบเคี้ยว และเครื่องดื่มในเวียดนามเป็นอย่างดีมีพันธมิตรที่แข็งแกร่ง รวมถึงบริษัทคู่ค้าในท้องถิ่นที่มีความเชี่ยวชาญในการกระจายสินค้า และในเวียดนามเองมีประชากรมากถึงราว 99 ล้านคน ซึ่งถือว่าเป็นตลาดที่ใหญ่เป็นอันดับ 3 ของภูมิภาคเอเชียตะวันออกเฉียงใต้ จะเป็นปัจจัยผลักดันให้ยอดขายสินค้ามีแนวโน้มเติบโตได้อย่างต่อเนื่อง
สำหรับยอดขายผ่านตัวแทนจำหน่ายในเวียดนามช่วง 6 เดือนแรกของปี 65 อยู่ที่ 218 ล้านบาท เพิ่มขึ้น  67% เทียบงวดเดียวกันของปีก่อนโดยมียอดขายอยู่ที่ 130 ล้านบาท มีสัดส่วนรายได้หลักมาจากขนมขบเคี้ยว 93% และกลุ่มสินค้าเครื่องดื่ม 7% ซึ่งมีแนวโน้มเติบโตขึ้นได้เป็นอย่างดี และบริษัทฯได้ตั้งเป้าหมายยอดขายในเวียดนามในปี 69 จะปรับตัวเพิ่มขึ้นมาอยู่ที่ประมาณ 2,000 ล้านบาท มีอัตราการเติบโตมากถึง 7 เท่า ภายใน 5 ปี
“โรงงาน S.T.FOOD MARKETING ได้เริ่มเดินสายการผลิตครั้งแรกเมื่อวันที่ 27 ก.ย.65 ที่ผ่านมา และเปิดการค้าเชิงพาณิชย์อย่างเป็นทางการ ในไตรมาส 4/65  โดยเริ่มผลิตขนมขึ้นรูป ขนมปังแท่ง ภายใต้เครื่องหมายการค้า “โลตัส” ซึ่งในปี 2566 บริษัทตั้งเป้าผลิตสินค้าภายใต้หมายการค้า”เบนโตะ” และ “เจเล่” ในไตรมาส 1 และ ไตรมาส 3 ตามลำดับ 
ขณะเดียวกันบริษัทฯมีแผนจะใช้โรงงานดังกล่าวเป็นฐานการผลิตที่สำคัญแบบครบวงจร ซึ่งเรามองเห็นถึงศักยภาพการขยายโอกาสทางการตลาดเพิ่มขึ้น โดยเฉพาะในเวียดนามมีความพร้อมในด้านของแรงงาน วัตถุดิบ และภูมิประเทศที่พร้อมจะเป็นที่ตั้งของโรงงานผลิต เพื่อป้อนสินค้า และส่งออกไปยังประเทศต่าง ๆ ในกลุ่ม CLMV และรวมไปถึงประเทศอื่นๆ ในเอเชียอีกด้วย” นายฐากร กล่าว 
ทั้งนี้ นับเป็นอีกหนึ่งความสำเร็จของ SNNP ที่ตอกย้ำถึงความเป็นผู้นำทางการตลาดของขนมขบเคี้ยวและเครื่องดื่มทั้งในและต่างประเทศได้เป็นอย่างดี ซึ่งบริษัทฯเชื่อมั่นว่าการลงทุนฐานการผลิตที่เวียดนาม จะช่วยสร้างผลตอบแทนและรายได้ที่เพิ่มสูงขึ้นให้กับบริษัทฯระยะยาวอย่างยั่งยืน